钦定古今图书集成/明伦汇编/官常典/第236卷 > 程辉
## 钦定古今图书集成/明伦汇编/官常典/第236卷 > 程辉

按《金史》本传：“辉字日新，蔚州灵仙人也。皇统二年，擢
进士第，由尚书省令史升左司都事。久之，为南京路
转运使，以宫殿火，降授磁州刺史。有吴僧者，杀州人
张善友而取其妻，辉督捕之，命张母以长锥刺僧与
其妻，无完肤以死。改陕西东路转运使，再迁户部尚书。大定二十三年，拜参知政事。世宗谕之曰：‘卿年虽
老，犹可宣力，事有当言，毋或隐默，卿其勉之’。”一日，辉
侍朝，世宗曰：“人尝谓卿言语荒唐，今遇事辄言，过于
王蔚。”顾谓宰臣曰：“卿等以为何如？”皆曰：“辉议政可否，
略无隐情。”辉对曰：“臣年老耳聩，第患听闻不审，或失
奏对，苟有所闻，敢不尽心。”旧庙祭用牛，世宗晚年欲
以他牲易之。辉奏曰：“凡祭用牛者，以”牲之最重，故号
太牢。《语》曰：“犁牛之子骍且角。”虽欲勿用，山川其舍，诸
古礼，不可废也。二十四年，世宗幸上京，尚书省奏来
岁正旦外国朝贺事，世宗曰：“上京地远天寒，朕甚悯
人使劳苦，欲即南京受宋书，何如？”辉对曰：“外国使来，
必面见天子。今半途受书，异时宋人托事效之，何以
为辞？”世宗曰：“朕以诚实，彼若相诈，朕自有处置耳。”辉
以为不可，于是议权免一年。会有司市面不时酬直，
世宗怒监察不举劾，杖责之，以问辉，辉对曰：“监察，君
之耳目，所犯罪轻，不赎而杖，亦一时之怒也。”世宗曰：
“职事不举，是故犯也，杖之何不可？”辉对曰：“往者不可
谏，来者犹可追。”二十六年，以老致仕。次年，复起知河
南府事，辉辞以衰老不任，召入香阁，谕之曰：“卿年老
而精力尚强，虽久历外，未尝得嘉郡。河南地胜事简，
故以处卿，卿可优游颐养。”辉曰：“臣犹老马也，刍豆待
养，岂可责以筋力？向者南京宫殿火，非圣恩宽贷，臣
死久矣。今河之径河南境，上下千馀里，河防之责，视
彼尤重，此臣所以忧不任也。”于是特诏不预河事。章
宗立，时辉年七十六，复乞致仕，诏许之，仍给参知政
事半俸。承安元年卒，谥曰忠𥳑。辉性倜傥敢言，喜杂
学，尤好论医。从河间刘守真说，率用凉药，神童常添
寿者方数岁，辉召之，因书“医非细事”四字，添寿涂“细”
字，改书作“相”，辉颇惭，人亦以此为中其病云。